TKS ทบทวนเป้ารายได้ปีนี้ใหม่ หลังธุรกิจสิ่งพิมพ์ล่าช้า
TKS ทบทวนเป้ารายได้ปีนี้ใหม่ หลังธุรกิจสิ่งพิมพ์ล่าช้า
26 พ.ค. 2559

นางสาวศิริวรรณ สุกัญจนศิริ กรรมการผู้จัดการ บริษัท ที.เค.เอส.เทคโนโลยี จำกัด (มหาชน) หรือ TKS เปิดเผยว่า บริษัทมีแผนทบทวนเป้าหมายรายได้ปีนี้ในช่วงกลางปี หรือสิ้นไตรมาส 2/59 จากเดิมที่คาดว่าจะเติบโตได้ราว 20% แตะ 1,650 ล้านบาท จากปีก่อนทำได้ 1,368.09 ล้านบาท เนื่องจากโครงการทำธุรกิจสิ่งพิมพ์ประเภทลาเบลบรรจุภัณฑ์ มีความล่าช้าไป 1 ไตรมาส จากเดิมที่คาดจะได้รับงานในช่วงไตรมาส 2/59 
ขณะที่มองแนวโน้มไตรมาส 2/59 ก็น่าจะดีกว่าช่วงเดียวกันของปีก่อน หลังเริ่มทยอยรับรู้รายได้จากประเทศญี่ปุ่นเข้ามา และจากสถานการณ์ทางการเมืองและเศรษฐกิจในประเทศมีความชัดเจนในทางที่ดีขึ้น
ทั้งนี้ บริษัทฯมีงานในมือปัจจุบัน (Backlog) ราว 900 ล้านบาท คาดว่าจะสามารถรับรู้ได้ทั้งหมดในปีนี้ และยังเตรียมเข้าประมูลงานเพิ่มอีกในช่วงไตรมาส 3/59 โดยเป็นงานบัตรออกเสียงประชามติร่างรัฐธรรมนูญ มูลค่าไม่ต่ำกว่า 50 ล้านบาท ซึ่งคาดหวังได้รับงานทั้งหมด รวมถึงยังมีงานพิมพ์ไปรษณียบัตรทายผลการแข่งขันฟุตบอลชิงแชมป์แห่งชาติยุโรป 2016
พร้อมเดินหน้าประมูลงานใหม่อย่างต่อเนื่องควบคู่กับการรักษาอัตรากำไรสุทธิที่ดี ควบคุมต้นทุนค่าใช้จ่ายให้อยู่ในระดับที่เหมาะสม และได้วางงบลงทุนในปีนี้ที่ 100  ล้านบาท เพื่อใช้ปรับปรุงเครื่องจักรให้มีประสิทธิภาพยิ่งขึ้น และใช้สำหรับการลงทุนอื่นๆ
ปัจจุบันบริษัทฯมีรายได้จากงานเอกชนอยู่ที่ 70% งานภาครัฐอยู่ที่ 30%  ซึ่งการที่ภาครัฐมีการเปลี่ยนแปลงระบบจัดซื้อจัดจ้างและทุกงานโครงการต้องเข้าประมูลในส่วนกลาง ทำให้เบื้องต้นมีการแข่งขันกันสูง เพราะจะมีการเข้ามาของผู้ประกอบการในธุรกิจที่ไม่เกี่ยวข้องเข้ามาด้วย
นอกจากนี้ บริษัทฯอยู่ระหว่างเจรจาเพื่อเข้าร่วมลงทุน และซื้อกิจการ ทั้งในประเทศและต่างประเทศ จำนวน 3 บริษัท โ ซึ่งจะเป็นธุรกิจที่เกี่ยวข้องกับแพจเกจจิ้ง และธุรกิจไอที คาดว่าจะได้ข้อสรุปในช่วงไตรมาส 4/59 ส่วนความคืบหน้าของการเจรจาร่วมทุนพันธมิตรในประเทศกัมพูชา คาดจะสามารถได้ข้อสรุปได้ในเดือนมิ.ย.59 
สำหรับการเจรจาเพื่อทำคลังสินค้าให้กับ 3 ธนาคารภาครัฐ ขณะนี้ยังอยู่ระหว่างการเจรจาถึงเงื่อนไขต่างๆ แต่ยังไม่ได้ข้อสรุป ซึ่งหากการเจรจาสำเร็จ บริษัทฯก็พร้อมที่จะลงทุนทันที จากปัจจุบันมีที่ดินแล้วจำนวน 10 ไร่